Itula segist vera réttmætur forseti Namibíu Forsetaframbjóðandinn Panduleni Itula sagði á fjöldafundi stjórnarandstöðuflokkanna í Namibíu um helgina að hann hafði í raun sigrað kosningarnar í Namibíu . Þá gaf hann stjórnarflokkunum sex mánuði til að safna aftur þeim upphæðum sem höfðu tapast vegna spillingarmála . Panduleni Itula lofaði fylgjendum sínum að hann yrði forseti fyrir 25. desember næstkomandi . Panduleni Itula , sem tapaði forsetakosningunum í Namibíu í lok nóvember , hefur nú lýst því yfir að hann sé réttmætur forseti Namibíu . Að því er kemur fram í frétt The Namibian sagði Itula á fundi leiðtoga stjórnarandstöðuflokkanna á sunnudaginn að sitjandi forseti , Hage Geingob , og fylgjendur hans hafi hagrætt úrslitum kosninganna . Á fundinum sagði Itula að þegar hann yrði forseti myndi hann tryggja efnahagsfrelsi og atvinnuöryggi ungs fólks en hann lofaði að hann yrði forseti fyrir 25. desember næstkomandi . Þá tilkynnti hann að núverandi stjórn landsins hefði sex mánuði til að safna aftur þeim peningi sem hafði tapast vegna spillingar embættismanna , meðal annars í tengslum við Samherja . „ Ég get sagt enn á ný að ég sigraði kosningarnar í raun . Þið hafið komið fram sem sigurvegarar og það getur enginn tekið þann sigur af ykkur . Þið eruð réttmætir sigurvegarar og enginn getur véfengt það , “ sagði Itula á fundinum þar sem fylgjendur hans voru staddir . „ Getum ekki leyft spillingu að viðgangast lengur “ Kosningarnar fóru fram miðvikudaginn 27. nóvember og voru úrslitin tilkynnt laugardaginn þrítugasta nóvember . Þrátt fyrir að Geingob hafi tapað töluverðu fylgi hlaut hann yfirburðasigur í kosningunum þar sem hann fékk rúmlega 56 prósent atkvæða á meðan Itula fékk um þrjátíu prósent atkvæða . Þá hlaut flokkur forsetans , SWAPO , einnig meirihluta atkvæða , þrátt fyrir að fylgi þeirra hafi minnkað , en hann hlaut 63 þingsæti af 104 mögulegum . Stærsti stjórnarandstöðuflokkurinn , PDM , fékk síðan tæplega sautján prósent atkvæða og sextán þingsæti . „ Þessu er ekki enn lokið . Ef skilaboðin eru ekki skýr fyrir Geingob , ef skilaboðin eru ekki skýr fyrir [ kjörstjórn Namibíu ] , skilaboðin eru skýr fyrir almenning að við getum ekki leyft spillingu að viðgangast lengur , og við látum ekki ýta okkur lengra . Við erum innan ramma laganna , og við munum standa á okkar , “ sagði Itula .